ྡོག་བསྐྱེད༔ ཟབ་ལམ་དྷཱུ་ཏིའི་རླུང་སེམས་དབུ་མར་ཚུད༔ སྐྱེ་འཆི་བགྲེས་རྒུད་བྲལ་བ་ཡེ་ཤེས་སྐུ༔ ཌཱཀྐི་མཁའ་འགྲོ་རིགས་ལྔར་ཕྱག་འཚལ་བསྟོད༔ ལས་བཞི་ལྷུན་གྲུབ་ཕྲིན་ལས་མངའ་སྒྱུར་བ༔ ཚད་མེད་བཞི་ལྡན་རང་རྟགས་ཕྱག་ན་བསྣམས༔ སྙིང་རྗེ་ཁྲོས་ཚུལ་སྟོང་ཉིད་ང་རོ་འབྱིན༔ ཏ་ཀྲིཏ་སྒོ་མ་བཞི་ལ་ཕྱག་འཚལ་བསྟོད༔ ཕྲིན་ལས་བཀའ་ཡི་སྲུང་མ་མཐུ་རྩལ་ཅན༔ མ་རུངས་གདུག་པ་དགྲ་བགེགས་ཚར་གཅོད་པ༔ དམ་ལྡན་སྒྲུབ་པ་པོ་ལ་དངོས་གྲུབ་སྩོལ༔ བཀའ་སྲུང་མ་མོའི་ཚོགས་ལ་ཕྱག་འཚལ་བསྟོད༔ འཁོར་འདས་གདོད་ནས་རང་བཞིན་རྣམ་པར་དག༔ གནས་ལུགས་དོན་ལ་ཆ་ལུགས་སོ་སོར་སྟོན༔ སྣང་སྟོང་སྒྱུ་མ་སྐུ་ཡི་ངོ་མཚར་ཆེ༔ དཀྱིལ་འཁོར་ཡོངས་རྫོགས་ཚོགས་ལ་ཕྱག་འཚལ་བསྟོད༔ «བརྒྱད་པ་འཛབ་དགོངས་ནི༔» རང་ཉིད་མཚོ་རྒྱལ་ཐུགས་ཀ་རུ༔ རྒྱལ་ཀུན་འདུས་སྐུ་རྗེ་བཙུན་མའི༔ ཐུགས་དབུས་ཡུམ་ཆེན་ཀུན་བཟང་མོ༔ སྐུ་གསུམ་མཁའ་འགྲོའི་གནས་གསུམ་ལས༔ ས་བོན་པྃ་ཏཱཾ་ཨཿས་མཚན་མཐར༔ སོ་སོའི་སྔགས་འཁོར་འོད་ཟེར་གྱིས༔ དུས་གསུམ་རྒྱལ་ཀུན་ཐུགས་རྒྱུད་བསྐུལ༔ སྤྲོ་བསྡུས་འགྲོ་བའི་དོན་གཉིས་བྱས༔ ཧ་རི་ནི་ས་ཡོངས་གྱུར་ལས༔ ཟག་མེད་བདེ་བ་ཆེན་པོ་ཡི༔ དགའ་བཞི་ལས་བྱེད་བདུད་རྩིའི་རྒྱུན༔ བབས་པས་མཆོག་གི་དབང་བཞི་ཐོབ༔ སྣང་བཞི་མཐར་ཕྱིན་འོད་སྐུར་གྲུབ༔ «སྤྱི་དྲིལ་རྩ་སྔགས་ནི༔» ཨོཾ་པདྨ་ཡོ་གི་ནི་ཛྙཱ་ན་ཌཱཀྐི་ཏཱ་རེ་ས་མནྟ་ཧ་རི་ནི་ས་སརྦ་སིདྡྷི་ཧཱུྃ༔ «རྩ་བསྙེན་སོ་སོ་ནི༔» པྃ་པདྨ་ཡོ་གི་ནི་ཛྙཱ་ན་ཌཱཀྐི་སིདྡྷི་ཧཱུྃ༔ ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ༔ ཨོཾ་དྷརྨ་མ་ཧཱ་སུ་ཁ་ཛྙཱ་ན་ཧཱུྃ༔ ཨོཾ་ཌཱཀྐི་ཧ་རི་ནི་ས་བུདྡྷ་བཛྲ་རཏྣ་པདྨ་ཀརྨ་ཛཿཧཱུྃ་བཾ་ཧོཿ ཤཱནྟིཾ་པུཥྚིཾ་པ་ཤཾ་མཱ་ར་ཡ་ཧཱུྃ་ཕཊ྄ཿ «ཡིག་བརྒྱས་སྐྱོན་བཤགས་དབྱངས་གསལ་ཁ་སྐོང་རྟེན་སྙིང་རྒྱས་གདབ༔ བསྙེན་བསྟོད་མདོར་བསྡུས་མཆོད་འོས་ལྷ་རུ་ལྡང་༔ ས་མ་ཡ༔ གསུམ་པ་རྗེས་ཀྱི་རིམ་པ་ནི༔ ཚོགས་ཀྱི་ཡོ་བྱད་འདུ་བྱས་ལ༔ དང་པོ་ཚོགས་ལ་བྱིན་རློབ་ནི༔» རྃ་ཡྃ་ཁྃ༔ «ལན་གསུམ༔» རང་ཉིད་མཁའ་འགྲོའི་ཐུགས་ལས་འོད་འཕྲོས་པས༔ གཉིས་སྣང་འཁྲུལ་པའི་མི་གཙང་དྲི་མའི་ཚོགས༔ རྃ་ཡྃ་ཁྃ་འཕྲོས་བསྲེགས་གཏོར་བཀྲུས་སྦྱངས་པས༔ འབྲུ་གསུམ་བྱིན་རླབས་ཡེ་ཤེས་བདུད་རྩིར་གྱུར༔ ཨོཾ་ཨཱཿཧཱུྃ༔ «གཉིས་པ་སྤྱན་འདྲེན་པ་ནི༔» ཧཱུྃ༔ འོག་མིན་གནས་དང་ཨོ་རྒྱན་མཁའ་སྤྱོད་ཞིང་༔ ས་སྤྱོད་གནས་ཡུལ་རྩ་ཁམས་ཞིང་མཆོག་སོགས༔ ཨ་མ་མཚོ་རྒྱལ་སྐུ་གསུམ་དཀྱིལ་འཁོར་ལྷ༔ མ་སྲིང་མཁའ་འགྲོ་བྱེ་བ་འབུམ་དང་བཅས༔ འདོད་ཡོན་ཚོགས་ལ་སྤྱན་འདྲེན་གཤེགས་སུ་གསོལ༔ རྩ་ཁམས་དཔའ་བོ་མཁའ་འགྲོ་ཡབ་ཡུམ་རྣམས༔ རིགས་ལྔ་ཕྱག་རྒྱར་རྡོ་རྗེའི་བརྡས་བསྐུལ་བས༔ བདེ་བ་གཡོ་ཞིང་བྱང་སེམས་ཚོགས་ཀྱི་མཆོད༔ ཨ་ཧཾ་སེམས་གསུམ་འདྲེས་པའི་དངོས་གྲུབ་སྩོལ༔ ས་མ་ཡ་ཧོཿ ས་མ་ཡ་སཏྭཾ༔ ག་ཎ་ཙཀྲ་པཱུ་ཛ་ལ་ཁཱ་ཧི༔ «གསུམ་པ་བསྐང་ཞིང་བཤགས་པ་ནི༔» ཧཱུྃ༔ གཟུགས་སྣང་དག་པ་བདེ་བ་ཅན་གྱི་ཞིང་༔ དགོས་འདོད་ཀུན་འབྱུང་ཀུན་བཟང་མཆོད་སྤྲིན་གཏིབས༔ ཀུན་ཀྱང་མ་ཚང་མེད་པའི་བསྐང་རྫས་འདི༔ ཡེ་ཤེས་ལྔ་ཡིས་བྱིན་བརླབས་བདུད་རྩི་རྣམས༔ ཨེ་ཝཾ་གསང་བ་ཟབ་མོའི་གཏེར་འབྱེད་པ༔ ཨ་མ་མཚོ་རྒྱལ་མ་ཡི་ཐུགས་དམ་བསྐང་༔ སངས་རྒྱས་གཞན་ལས་བྱིན་རླབས་མྱུར་མཛད་མ༔ རྗེ་བཙུན་འཕགས་མ་སྒྲོལ་མའི་ཐུགས་དམ་བསྐང་༔ ཡེ་ནས་འཁྲུལ་མ་མྱོང་བའི་དབྱིངས་ཡུམ་མ༔ ཡུམ་ཆེན་ཀུན་ཏུ་བཟང་མོའི་ཐུགས་དམ་བསྐང་༔ གཏི་མུག་རྟོག་པ་རང་བཞིན་གནས་དག་པའི༔ ཆོས་དབྱིངས་སངས་རྒྱས་མཁའ་འགྲོའི་ཐུགས་དམ་བསྐང་༔ ཞེ་སྡང་རྟོག་པ་རང་བཞིན་གནས་དག་པའི༔ མེ་ལོང་རྡོ་རྗེ་མཁའ་འགྲོའི་ཐུགས་དམ་བསྐང་༔ ང་རྒྱལ་རྟོག་པ་རང་བཞིན་གནས་དག་པའི༔ མཉམ་ཉིད་རིན་ཆེན་མཁའ་འགྲོའི་ཐུགས་དམ་བསྐང་༔ འདོད་ཆགས་རྟོག་པ་རང་བཞིན་གནས་དག་པའི༔ སོར་རྟོག་པདྨ་མཁའ་འགྲོའི་ཐུགས་དམ་བསྐང་༔ ཕྲག་དོག་རྟོག་པ་རང་བཞིན་གནས་དག་པའི༔ བྱ་གྲུབ་ལས་ཀྱི་མཁའ་འགྲོའི་ཐུགས་དམ་བསྐང་༔ ཞི་བའི་ལས་མཛད་བྱམས་པ་ཚད་མཐར་ཕྱིན༔ སྒོ་མ་ལྕགས་ཀྱུ་མ་ཡི་ཐུགས་དམ་བསྐང་༔ རྒྱས་པའི་ལས་མཛད་སྙིང་རྗེ་མཐའ་རུ་ཕྱིན༔ སྒོ་མ་ཞགས་པ་མ་ཡི་ཐུགས་དམ་བསྐང་༔ དབང་གི་ལས་མཛད་དགའ་བ་ཚད་མཐར་ཕྱིན༔ སྒོ་མ་ལྕགས་སྒྲོག་མ་ཡི་ཐུགས་དམ་བསྐང་༔ དྲག་པོའི་ལས་མཛད་བཏང་སྙོམས་ཚད་མཐར་ཕྱིན༔ སྒོ་མ་དྲིལ་བུ་མ་ཡི་ཐུགས་དམ་བསྐང་༔ རང་ལུས་རྩ་ཁམས་འཁོར་ལོ་གནས་དག་པའི༔ ས་ཡ་དྲུག་འབུམ་མཁའ་འགྲོའི་ཐུགས་དམ་བསྐང་༔ གནས་ཡུལ་དུར་ཁྲོད་ཀུན་ལ་དབང་བསྒྱུར་བའི༔ སྣ་ཚོགས་མཁའ་འགྲོ་བྱེ་འབུམ་ཐུགས་དམ་བསྐང་༔ ལེགས་ཉེས་སྟངས་འཛིན་དམ་ཚིག་རྗེས་གཅོད་མ༔ མ་མོ་ཨེ་ཀ་ཛཱ་ཊིའི་ཐུགས་དམ་བསྐང་༔ དམ་ལྡན་སྒྲུབ་ལ་བུ་བཞིན་སྐྱོང་ནུས་པའི༔ དབྱིངས་ཕྱུག་ཆོས་ཀྱི་སྒྲོལ་མའི་ཐུགས་དམ་བསྐང་༔ ཨོ་རྒྱན་པདྨས་བཀའ་ཡི་གཉེར་དུ་བསྐོས༔ བཀའ་སྲུང་གཏེར་སྲུང་རྒྱུད་སྲུང་ཐུགས་དམ་བསྐང་༔ སྤྲོས་བཅས་སྤྲོས་མེད་སྤྲོས་བྲལ་བསྐང་རྫས་རྣམས༔ དཀྱིལ་འཁོར་ལྷ་ཚོགས་ཐུགས་དམ་བསྐངས་གྱུར་ནས༔ དོན་གཉིས་ལྷུན་གྲུབ་འབྲས་བུ་མཐར་ཕྱིན་ཤོག༔ «དེ་ནས་བཤགས་པ་ནི༔» ཀྱེ་མ་རིགས་དྲུག་སྡུག་བསྔལ་རྒྱ་མཚོ་འདིར༔ ཐོག་མེད་དུས་ནས་ད་ལྟའི་བར་དག་ཏུ༔ མི་དགེ་མཚམས་མེད་སོ་ཐར་བྱང་སེམས་སྔགས༔ མ་རིག་ཉོན་མོངས་དབང་གིས་བསྒྲིབས་པ་ཡི༔ དམ་ཚིག་ཉམས་ཆག་ཉེས་ལྟུང་ཅི་མཆིས་པ༔ ཨ་མ་མཚོ་རྒྱལ་ལྷ་ཚོགས་སྤྱན་སྔར་བཤགས༔ བྱང་ཞིང་དག་ནས་མངོན་རྫོགས་སངས་རྒྱས་ཤོག༔ ཨོཾ་བཛྲ་ས་ཏྭ་«སོགསཡི་གེ་བརྒྱ་པ་བརྗོད༔ བཞྀ་པ་ཚོགས་བསྒྲལ་ནི༔» ཧཱུྃ༔ ཁམས་གསུམ་འཁོར་བའི་བྲུབ་ཁུང་ཐར་མེད་ནང་༔ ངར་འཛིན་བདག་ལྟ་རུ་ཏྲ་ཉམ་ཐག་འཁོད༔ ན་མོ༔ སྐྱབས་གནས་བསླུ་མེད་མཁའ་འགྲོའི་བདེན་པའི་མཐུས༔ བདག་ལྟའི་རུ་ཏྲ་འབྱུང་པོ་འདིར་ཁུག་ལ༔ ཁྱོད་ཉིད་ཕྱི་ནང་གསང་བའི་ལྟ་བ་དེ༔ མ་རིག་གཉིས་འཛིན་ང་བདག་རུ་ཏྲ་ལ༔ ཁྱོད་ཀྱི་གཉེན་པོ་རོ་གཅིག་ཁྲོས་པའི་སྐུ༔ ཅིག་ཅར་རིག་སྟོང་རྗེན་པའི་ཕུར་བུ་འདེབས༔ རྟེན་འབྲེལ་བཅུ་གཉིས་འཕང་ལོ་འདྲ་བ་ཞིག༔ མ་བཅོས་ཀ་དག་གནས་ལུགས་རང་ས་ཟུངས༔ གཉིས་སྣང་ཁྱབ་བརྡལ་རང་བཞིན་དེ་རུ་ཕོབ༔ ཨོཾ་བཛྲ་ཛྙཱ་ན་ཌཱཀྐི་ཀཱི་ལ་ཡ་ཧཱུྃ་ཕཊ྄ཿ «ལྔ་པ་ཞལ་དུ་བསྟབ་པ་ནི༔» ཧཱུྃ༔ ཆོས་དབྱིངས་ཀློང་ཡངས་མཁའ་འགྲོའི་ཞལ་ཕྱེས་ཤིག༔ མ་དག་དུག་ལྔ་བསྒྲལ་བའི་ཕུང་པོ་འདི༔ རང་མདངས་ཡེ་ཤེས་ལྔ་ཡིས་བྱིན་བརླབས་ནས༔ སྐུ་ལྔ་མཁའ་འགྲོའི་ལྷ་ཚོགས་ཞལ་དུ་འབུལ༔ ཨོཾ་ཨཱཿཧཱུྃ་ཛྙཱ་ཌཱཀྐི་ཧ་རི་ནི་ས་སརྦ་མ་ཧཱ་མཱཾ་ས་རཀྟ་ཀེཾ་ནི་རི་ཏི་ལ་ཁཱ་ཧི༔ «ཚོགས་ལ་རོལ་པ་ནི༔» ཧོཿ གཟིགས་ཤིག་མཛེས་ལྡན་དམ་པའི་ཆོས༔ «སོགས དྲུག་པ་ལྷག་མ་ནི༔» ཨོཾ་ཨེ་ར་ལི་ཧྲིཾ་ཧྲིཾ་ཕཻཾ་ཕཻཾ་ཛ་ཛཿ ཧཱུྃ༔ དཔལ་གྱི་བཀའ་ཉན་ཤ་ཟ་ཤུགས་འགྲོ་དང་༔ ལངྐ་གིང་དང་གནས་ཉུལ་མཁའ་འགྲོའི་ཚོགས༔ རིན་ཆེན་མཛེས་པའི་རྒྱན་ཆ་དུ་མས་སྤྲས༔ བྷནྡྷའི་སྐྱོགས་བཟང་ལྷག་གཏོར་འདི་བཞེས་ལ༔ རྒྱལ་ཁམས་ཡོངས་ལ་སྒྲུབ་བསྟན་སྤེལ་བ་དང་༔ མ་སྲིང་མཁའ་འགྲོ་རྣམས་ཀྱིས་སུན་ཁ་ཟློག༔ ཨུཙྪིཥྚ་བྷ་ལིངྟ་ཁཱ་ཧི༔ «བདུན་པ་བསྐུལ་བ་ནི༔» ཧཱུྃ༔ མི་མངོན་དབྱིངས་བཞུགས་ཡེ་ཤེས་མཁའ་འགྲོའི་ཚོགས༔ དགོངས་པ་ཆོས་དབྱིངས་ཀློང་ནས་སྐུར་བཞེངས་ཤིག༔ མ་དག་ལོག་པར་ལྟ་བའི་དགྲ་དང་བགེགས༔ ཞིང་བཅུ་ཚང་བའི་བསྟན་བཤིག་དམ་ཉམས་ལ༔ ཡེ་ཤེས་མཁའ་འགྲོ་ཁྱེད་ཀྱི་རྫུ་འཕྲུལ་འགྱེད༔ གཏོར་ཟོར་ཐུགས་རྗེའི་མེ་དཔུང་མཚོན་ཆ་བསྣམས༔ ཧཱུྃ་ཕཊ྄་བྷྱོ་བཟློག་སྒྲ་སྐད་དི་རི་རི༔ ལུས་ངག་ཡིད་གསུམ་མཐུ་རྩལ་གཟི་བརྗིད་བསྐྱེད༔ ཀླ་ཀློ་མུ་སྟེགས་མཐའ་དམག་གདུག་འདྲེ་ཟློག༔ ཨོཾ་ཛྙཱ་ན་ཌཱཀྐི་ཝཱ་ར་ཧཱི་ས་མ་ཡ་གནོད་བྱེད་འབྱུང་པོ་མཱ་ར་ཡ་བྷྱོ་ཟློག༔ «བརྒྱད་པ་ཆད་མདོ་ནི༔» ཧཱུྃ༔ སྔོན་ཚེ་བར་དང་ཐ་མའི་བསྐལ་པ་ལ༔ དགོངས་བརྡ་བརྒྱུད་ཀྱི་བཀའ་ལུང་འབོག་པའི་ཚེ༔ ཡེ་ཤེས་མཁའ་འགྲོ་མཚོ་རྒྱལ་དམ་བསྒྲགས་པ༔ སོ་སོའི་ཁས་བླངས་དམ་བཅའ་དེ་བཞིན་དུ༔ གཏོར་མ་བཞེས་ལ་བཀའ་ཡི་ཐ་ཚིག་སྲུངས༔ དམ་ལྡན་སྒྲུབ་པ་པོ་ལ་ཉམས་རྟོགས་སྤེལ༔ གསང་སྒྲུབ་སྒྲ་དབྱངས་བསྟན་པ་ཕྱོགས་མཐར་རྒྱས༔ རྣལ་འབྱོར་བཅོལ་བའི་ཕྲིན་ལས་འགྲུབ་པར་མཛོད༔ ཨོཾ་བཛྲ་ཛྙཱ་ན་ཌཱཀྐི་ཧ་རི་ནི་ས་བྷ་ལིངྟ་ཁཱ་ཧི༔ «དགུ་པ་བརྟན་མ་སྐྱོང་བ་ནི༔» བྷྱོཿ བོད་ཁམས་སྐྱོང་བའི་བརྟན་མ་བཅུ་གཉིས་ནི༔ བདུད་མོ་མ་བཞི་གནོད་སྦྱིན་སྨན་མོའི་ཚོགས༔ རེ་རེའི་འཁོར་ཚོགས་བྱེ་བ་འབུམ་འབུམ་འགྱེད༔ ལྷབ་ལྷུབ་མཛེས་པའི་ན་བཟའ་སྐུ་ལ་གསོལ༔ རིན་ཆེན་རྒྱན་ཆ་མང་པོ་སི་ལི་ལི༔ སྒྲ་དབྱངས་རོལ་མོ་མང་པོ་དི་རི་རི༔ འདིར་གཤེགས་བཀའ་ཡི་གཏོར་མ་འདི་བཞེས་ལ༔ བོད་ཁམས་ཡོངས་ཀྱི་མཐའ་དམག་སོ་ཁ་སྲུངས༔ མ་སྲིང་མཁའ་འགྲོའི་བཀའ་ཆད་འཁུ་ལྡོག་ཞི༔ གསང་སྔགས་བསྟན་པ་དར་ཞིང་རྒྱས་པ་དང་༔ མཐུན་རྐྱེན་སྒྲུབས་ལ་འགལ་རྐྱེན་བར་ཆད་སོལ༔ ལས་བཞི་གང་བཅོལ་ཕྲིན་ལས་འགྲུབ་པར་མཛོད༔ ཨོཾ་མ་མ་ཏིང་ཏིང་ཤག་ཤག་ལེ་ལེ་ཏཾ་ཏཾ་བྷ་ལིངྟ་ཁཱ་ཧི༔ «བཅུ་པ་རྟ་བྲོ་ནི༔» ཧཱུྃ༔ སྟོང་གསུམ་གཏོར་གཞོང་རི་རབ་འབར་བའི་འོག༔ གནོད་བྱེད་དམ་སྲི་ཕོ་མོའི་གདན་སྟེང་དུ༔ ཡེ་ཤེས་ལྔ་ཡི་གླུ་བླངས་བྲོ་བརྡུངས་པས༔ མ་དག་འཁོར་བའི་ས་བོན་སྟེང་ནས་སྐེམས༔ མཚན་འཛིན་སྤང་བླང་རེ་དོགས་བག་ཆགས་ཀུན༔ ཨ་ཏིའི་ལྟ་བས་བྲོ་བརྡུང་རང་སར་གྲོལ༔ ཨོཾ་ལཾ༔ ཨཱཿལཾ༔ ཧཱུྃ་ལཾ་སརྦ་སཏྭཾ་བྷ་ཡ་ནན་ནན༔ «བཅུ་གཅིག་པ་ཚེ་སྒྲུབ་ནི༔» ཧཱུྃ༔ རྩ་གསུམ་མཁའ་འགྲོ་མཚོ་རྒྱལ་ཐུགས་རྒྱུད་ཀྱི༔ ཙཎྜ་ལི་དང་སྒྲོལ་དཀར་མནྡ་རའི༔ ཐུགས་སྲོག་འོད་འཕྲོས་དྲང་སྲོང་ཚེ་ལྷའི་ཚོགས༔ ཐུགས་དམ་རྒྱུད་བསྐུལ་འཆི་མེད་སྐུ་འགྲུབ་གྱུར༔ ཨོཾ་ཌཱཀྐི་ཧ་རི་ནི་ས་ཨཱཿཡུརྫྙཱ་ན་ཚེ་བྷྲཱུྃ་ཧཱུྃ་ཨཱཿ «ཞེས་བཟླས༔ འགུགས་ཤིང་བཅུ་གཅིག་པ་དབང་བླང་བ་ནི༔» ཧཱུྃ༔ མཁའ་དབྱིངས་བུམ་པ་རིན་ཆེན་གཞལ་ཡས་ཁང་༔ ཀུན་བཟང་སྒྲོལ་དཀར་མཚོ་རྒྱལ་མནྡ་ར༔ ཕག་མོ་གོས་དཀར་རིགས་བཞིའི་ཌཱཀྐི་ཚོགས༔ མཁའ་འགྲོ་ཚེ་ལྷ་རྣམས་ཀྱིས་ཚེ་ཁུག་ལ༔ ལྷ་ཀླུ་མི་དང་དྲང་སྲོང་ཚེའི་རིག་འཛིན༔ ཁམས་གསུམ་སྲིད་གསུམ་འབྱུང་བཞིའི་བཅུད་དྲངས་ནས༔ ཐབས་ཤེས་ཨ་ནྲྀ་ཧཱུྃ་གསུམ་སྙིང་པོའི་བཅུད༔ མི་འགྱུར་གཡུང་དྲུང་མི་ཤིགས་སྐུ་རྡོ་རྗེ༔ སྐུ་གསུང་ཐུགས་ཡོན་ཕྲིན་ལས་བཅས་རྣམས་ལ༔ འཆི་མེད་རྡོ་རྗེའི་སྐུ་རུ་བྱིན་གྱིས་རློབས༔ ཨོཾ་ཛྙཱ་ན་ཌཱཀྐི་ཧ་རི་ནི་ཀཱ་ཡ་ཝཱཀྐ་ཙིཏྟ་སརྦ་ཨཱ་ཡུརྫྙཱ་ན་སིདྡྷི་ཨ་ལ་ཨ་བྷི་ཥིཉྩ་ཧཱུྃ༔ «བཅུ་གཉིས་པ་བསྡུ་རིམ་ནི༔» ཧཱུྃ༔ དཀྱིལ་འཁོར་ལྷ་རྣམས་མཐའ་ནས་རིམ་པ་བཞིན༔ འོད་ཞུ་གཙོ་བོའི་སྐུ་གསུམ་ལྷ་རྣམས་ཀྱང་༔ འཇའ་ལྟར་གཤེགས་ནས་ཐུགས་སྲོག་ཧཱུྃ་ལ་ཐིམ༔ ཧཱུྃ་ཡང་ནཱ་ད་མི་དམིགས་ངང་དུ་ཨཱཿ སླར་ཡང་སྣང་གྲགས་རིག་གསུམ་སྐུ་གསུམ་ལྡང་༔ «བཀྲ་ཤིས་ནི༔» ཧཱུྃ༔ ཆོས་སྐུའི་བཀྲ་ཤིས་ཀུན་བཟང་ཡུམ་ཆེན་མོ༔ གནས་ལུགས་ཆོས་སྐུར་རྟོགས་པའི་བཀྲ་ཤིས་ཤོག༔ ལོངས་སྐུའི་བཀྲ་ཤིས་རྗེ་བཙུན་སྒྲོལ་མ་ཡུམ༔ གསུང་དབྱངས་ཡན་ལག་དྲུག་ཅུའི་བཀྲ་ཤིས་ཤོག༔ སྤྲུལ་སྐུའི་བཀྲ་ཤིས་མཁའ་འགྲོ་མཚོ་རྒྱལ་གྱི༔ ཐུགས་རྗེ་ཕྱོགས་མཐར་རྒྱས་པའི་བཀྲ་ཤིས་ཤོག༔ རིགས་ལྔའི་བཀྲ་ཤིས་ཡེ་ཤེས་མཁའ་འགྲོ་ལྔ༔ དུག་ལྔ་རང་སར་གྲོལ་བའི་བཀྲ་ཤིས་ཤོག༔ སྒོ་མའི་བཀྲ་ཤིས་ཚད་མེད་བཞི་དང་ལྡན༔ ལས་བཞི་ལྷུན་གྱིས་གྲུབ་པའི་བཀྲ་ཤིས་ཤོག༔ གཏེར་སྲུང་བཀྲ་ཤིས་རལ་གཅིག་དབྱིངས་ཕྱུག་མས༔ ས་ལམ་བར་ཆད་སེལ་བའི་བཀྲ་ཤིས་ཤོག༔ ཟབ་ཆོས་བཀྲ་ཤིས་ཡང་གསང་ཡེ་ཤེས་སྒྲས༔ འགྲོ་ཀུན་བྱང་ཆུབ་ཐོབ་པའི་བཀྲ་ཤིས་ཤོག༔ «ཅེས་བརྗོད་བསྔོ་བ་ནི༔» ཧཱུྃ༔ དུས་གསུམ་སངས་རྒྱས་ཀུན་གྱི་བསྔོས་བཞིན་ཏུ༔ དེ་བཞིན་བདག་གི་དགེ་བ་ཅི་མཆིས་པ༔ མ་སྲིང་མཁའ་འགྲོའི་བསྐྱེད་རྫོགས་ཟབ་མོ་ཡིས༔ མཁའ་ཁྱབ་སེམས་ཅན་སངས་རྒྱས་འཐོབ་ཕྱིར་བསྔོ༔ «སྨོན་ལམ་ནི༔» ཧཱུྃ༔ མ་གྱུར་འགྲོ་བ་མཁའ་ཁྱབ་སེམས་ཅན་ཀུན༔ ཨ་མ་མཚོ་རྒྱལ་ཁྱེད་ཀྱི་མཐུ་བྱིན་གྱིས༔ ཕྱིར་མི་ལྡོག་པའི་བྱང་ཆུབ་ས་ཐོབ་ནས༔ ཚོམ་བུ་གཅིག་ཏུ་འཚོགས་པའི་སྨོན་ལམ་ཤོག༔ ས་མ་ཡ༔ རྒྱ་རྒྱ་རྒྱ༔ «རྒྱ་རྒྱ་རྒྱ༔ རིག་འཛིན་རྩ་གསུམ་གླིང་པ་ཞེས་པའི་གཏེར་ཆེན་ཉིད་ཀྱི་མཚན་བྱིན་རླབས་ཐོབ་པ་སྐུ་ཡི་སྤྲུལ་པའི་ཟློས་གར་ལྔ་པ་ངེས་དོན་ཆོས་དབྱིངས་གྲོལ་གྱིས་རབ་བྱུང་བཅུ་དྲུག་པའི་ས་འབྲུག་ལོར་མཆོག་གྱུར་ཟླ་བའི་ཉེར་ལྔའི་ནུབ་མོར་མཚོ་རྒྱལ་སྒྲུབ་ཐབས་ཕྱི་ནང་གསང་གསུམ་མཐའ་གཏད་བཅས་བརྡ་ཡི་བསྐུལ་བ་ལས་བྱུང་བའི་དུས་དམན་ཉམས་ཆག་སྐྱོན